#### Výzva na predkladanie cenových ponúk

#### (prieskum trhu realizovaný prostredníctvom Výzvy na predkladanie cenových ponúk)

**1.Obstarávateľ:**

Dopravný podnik mesta Žiliny s.r.o., Kvačalova 2, 011 40 Žilina (IČO: 36 007 099)

Dopravný podnik mesta Žiliny s.r.o. je podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov obstarávateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

**2.Kontaktná osoba:**

Ing. Peter Ďurkovský (e-mail: peter.durkovsky@dpmz.sk, tel.: +421415660168)

**3.Názov zákazky:**

**Servis a údržba klimatizačných zariadení**

Spoločný slovník obstarávania (CPV kód):

50730000-1 Opravy a údržba chladiacich zostáv

42500000-1 Chladiace a ventilačné zariadenia

42512000-8 Klimatizačné zariadenia

42512500-3 Časti klimatizačných mechanizmov

45331000-6 Inštalovanie kúrenia, ventilácie a klimatizácie

Zverejnenie zákazky: webové sídlo obstarávateľa

<http://www.dpmz.sk/prieskum-trhu---zakazky-v-hodnote-do-10-000-eur/>

Predpokladaná hodnota zákazky: 1 920,00 EUR bez DPH / 48 mesiacov

**4.Opis predmetu zákazky, technická špecifikácia a ďalšie požiadavky obstarávateľa na predmet zákazky:**

Predmetom zákazky je zabezpečenie:

**A. Sezónneho servisu** klimatizačných zariadení a príslušnej vzduchotechniky (1 krát ročne, tzv. jarný servis),

**B. Bežného servisu** klimatizačných zariadení a príslušnej vzduchotechniky.

Zoznam klimatizačných zariadení:

|  |  |  |  |
| --- | --- | --- | --- |
| **objekt** | **značka/model/typ klimatizačného zariadenia** | **počet jednotiek vonkajšie/vnútorné** | **umiestnenie** |
| Administratívna budova DPMŽ, Kvačalova 2, Žilina | SINCLAIR ASH12AIE2 | 1/1 | vnútorná - ASH12AIE2 1. poschodie, miestnosť č. 106, vonkajšia - ASH12AIE2 1. poschodie, prístup zo strechy (podľa potreby využitie rebríka) |
| Administratívna budova DPMŽ, Kvačalova 2, Žilina | SINCLAIR ASH-12BIV | 1/1 | vnútorná ASH-12BIV - 1. poschodie, serverovňa, miestnosť č. 110, vonkajšia ASH-12BIV - 1. poschodie (nutný prístup z manipulačnej plošiny)  |
| Predajné miesto DPMŽ, nám. Andreja Hlinku, Žilina | SINCLAIR ASH-13AK | 1/1 | vnútorná - prízemie, miestnosť predajne - nám. Andreja Hlinku, Žilina, vonkajšia – ASH13AK - nutný prístup z rebríka,výška cca. 3m.  |
| Administratívna budova DPMŽ, Kvačalova 2, Žilina | LG PM05SP NSJ | 1/1 | vnútorná - 1. poschodie, serverovňa, miestnosť č. 110, vonkajšia Serial. No. – 808KCPY11364, Heat pump – MU2M15UL4 - 1. poschodie (nutný prístup z manipulačnej plošiny, pre menšie servisné zásahy prístup zo strechy)  |
| Administratívna budova DPMŽ, Kvačalova 2, Žilina | LG  | 1/1 | vnútorná Serial. No. 604KCXM0HC10 - prízemie, dispečing, miestnosť č. 10, vonkajšia – Serial. No. 804KCUK10S18, Heat pump MU2M15UL4 - nutný prístup z rebríka,výška cca. 3m.  |

**A. Sezónny servis klimatizačných zariadení (1 krát ročne, tzv. jarný servis)**

*Servisné úkony požadované obstarávateľom:*

Kvalifikovaná údržba, kontrola a nastavenie klimatizačných zariadení

-profilaktická prehliadka, vrátane kontroly množstva chladiaceho média,

-vyčistenie jednotiek (vnútorné časti),

-kontrola čistoty lamiel (žalúzií) prípadne vyčistenie,

-kontrola znečistenia kondenzátorov,

-kontrola chodu ventilátorov,

-nastavenie-napnutie, resp. výmena klinových remeňov (relevantné podľa typu klimatizačného zariadenia) klinový remeň je náhradný diel,

-vyčistenie ohrievacích a chladiacich registrov,

-vyčistenie alebo výmena filtrov (filter je náhradný diel),

-vizuálna, tepelná a hluková kontrola,

-kontrola odtoku kondenzátu,

-kontrola súosovosti remeníc,

-premazanie ložísk ventilátorov,

-kontrola svorkovníc a prípadne dotiahnutie skrutiek,

-iné nevyhnutné úkony (podľa typu klimatizačného zariadenia).

**B. Bežný servis klimatizačných zariadení pozostáva z:**

-odstránenia bežných prevádzkových porúch nahlásených obstarávateľom, pri ktorých sa vyžaduje nástup na opravu poruchy do 24 hodín od času elektronického nahlásenia poruchy,

-opravy klimatizačných strojov a zariadení a ich uvedenie do prevádzkyschopného stavu,

-doprava na miesto poruchy.

Porucha sa vzťahuje na stav, ktorý je definovaný ako nepredvídateľná porucha klimatizačného zariadenia, ktorého servis je predmetom tohto obstarávania a ktorého bezprostredným následkom je nebezpečenstvo vzniku materiálnych škôd, alebo výpadok prevádzky (vznik prostredia nevhodného pre pracovnú činnosť zamestnancov, resp. prostredia nevhodného na prevádzku dispečerského riadenia, výpočtovej alebo inej techniky obstarávateľa).

Nahlasovanie porúch: obstarávateľ bude nahlasovať poruchu elektronicky (e-mailom) kontaktnej osobe poskytovateľa služby na základe uzavretého zmluvného vzťahu.

Čas plnenia zákazky: v pracovných dňoch pondelok až piatok, 7.30 hod. – 15.30 hod. (prípadne podľa dohody s kontaktnou osobou obstarávateľa uvedenou v uzavretej zmluve s úspešným uchádzačom).

Sezónny servis podľa bodu 4. písm. A. tejto Výzvy obstarávateľ požaduje vykonať v každom zmluvnom kalendárnom roku najneskôr do konca mesiaca máj.

Miesto poskytnutia služby (realizovania zákazky):

Dopravný podnik mesta Žiliny s.r.o., Kvačalova 2, 011 40 Žiliny (4 klimatizačné zariadenia).

Predajné miesto Dopravného podniku mesta Žiliny s.r.o., nám. Andreja Hlinku, Žilina (1 klimatizačné zariadenie).

Ďalšie požiadavky obstarávateľa na predmet zákazky:

Obstarávateľ bude požadovať **od úspešného uchádzača (budúceho zmluvného partnera)** ako súčasť všetkých servisných služieb týkajúcich sa opráv v rámci bežného servisu aj zoznam resp. špecifikáciu potrebných náhradných dielov a spotrebného materiálu (množstvo a cenu náhradných dielov i spotrebného materiálu, ako sú napr. filtre, klinové remene, poistky, oleje chladivá, ovládače a pod.), ktoré budú úspešným uchádzačom dodané až po schválení a objednaní obstarávateľom.

Cena za objednané a dodané náhradné diely a spotrebný materiál (s výnimkou ceny za drobný spotrebný materiál podľa bodu 4. písm. A tejto Výzvy) nie je zohľadnená v cene servisných služieb (sezónny servis, bežný servis) a bude fakturovaná osobitne, na základe aktuálneho cenníka poskytovateľa služby pre daný kalendárny rok, ktorý bude tvoriť Prílohu zmluvy.

Ceny za náhradné diely a spotrebný materiál musia zodpovedať bežným cenám náhradných dielov a materiálu na trhu. V prípade, ak niektorý z náhradných dielov/materiálov nie je dostupný na trhu v dôsledku starších súčastí vyrábaných v predchádzajúcom období, poskytovateľ predloží objednávateľovi (obstarávateľovi) cenovú ponuku na daný náhradný diel/diely resp. materiál na písomné odsúhlasenie.

Obstarávateľ požaduje, aby odstraňovanie porúch zistených pri zabezpečovaní sezónneho servisu bolo zrealizované až po odsúhlasení kontaktnou osobou obstarávateľa uvedenou v uzavretej zmluve na predmet zákazky. Pokiaľ by náklady na opravu poruchy prevýšili hodnotu nového zariadenia, obstarávateľ rozhodne o ďalšom postupe z hľadiska efektívneho vynakladania finančných prostriedkov.

Rozsah predmetu zákazky:

Každý uchádzač musí predložiť ponuku na celý predmet zákazky.

Rozdelenie predmetu zákazky:

Obstarávateľ neumožňuje rozdelenie predmetu zákazky na časti.

Možnosť predloženia variantných riešení:

Obstarávateľ neumožňuje uchádzačom predložiť v ponuke variantné riešenia.

**5.Obhliadka a vysvetľovanie:**

Obstarávateľ umožní záujemcom pre vypracovanie ponuky obhliadku v objektoch obstarávateľa, kde sú umiestnené klimatizačné zariadenia.

V prípade potreby využitia obhliadky miesta poskytnutia služby (realizovania zákazky) kontaktujte e-mailom zamestnanca dopravného podniku: Ing. Peter Ďurkovský (e-mail: peter.durkovsky@dpmz.sk) a to v termíne do 30.03.2020. Jednotný termín obhliadky objektov bude žiadateľom oznámený e-mailom dňa: 31.03.2020.

Všetky náklady záujemcov/uchádzačov spojené s účasťou na obhliadke v tomto postupe zadávania zákazky si záujemcovia/uchádzači hradia v plnej výške.

V prípade potreby vysvetlenia informácií týkajúcich sa Výzvy alebo predmetu zákazky záujemca môže zaslať svoju žiadosť o vysvetlenie e-mailom na adresu peter.durkovsky@dpmz.sk v lehote do 01.04.2020 (vrátane tohto dňa). Odpoveď obstarávateľa bude doručená e-mailom najneskôr v termíne do 03.04.2020 (vrátane tohto dňa).

**6.Typ uzavretej zmluvy s úspešným uchádzačom a termín dodania predmetu zákazky:**

Obstarávateľ uzavrie s úspešným uchádzačom servisnú zmluvu (zmluvu o poskytnutí servisných služieb) na predmet zákazky podľa platných ustanovení zákona č. 513/1991 Zb. (Obchodný zákonník v znení neskorších predpisov).

Úspešný uchádzač bude po doručení informácie o výsledku vyhodnotenia cenových ponúk obstarávateľom e-mailom vyzvaný na predloženie návrhu servisnej zmluvy na predmet zákazky v editovateľnom formáte WORD za účelom následného odsúhlasenia znenia servisnej zmluvy pred jej uzavretím obidvomi zmluvnými stranami.

Dĺžka zmluvného obdobia, na ktoré bude servisná zmluva uzavretá s úspešným uchádzačom:

**48 mesiacov**.

**7.Financovanie predmetu zákazky:**

Obstarávateľ neposkytuje zálohové platby na realizáciu predmetu zákazky.

Financovanie predmetu zákazky: z vlastných finančných prostriedkov obstarávateľa.

Toto obstarávanie nie je nadlimitnou zákazkou v zmysle zákona 343/2015 Z. z. (viď finančný limit pre nadlimitnú zákazku platný pre obstarávateľa).

Obstarávateľ realizuje toto obstarávanie postupom prieskumu trhu prostredníctvom výzvy na predkladanie cenových ponúk v zmysle interných postupov obstarávateľa. Uvedený postup obstarávania zákon č. 343/2015 Z. z. neupravuje.

**8.Ponuka uchádzača bude pozostávať z predloženia nasledovných dokladov:**

**a)Čestné vyhlásenie** (potvrdené oprávnenou osobou uchádzača), že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Uchádzač použije formulár čestného vyhlásenia uvedený v **Prílohe č. 2** tejto výzvy. Uchádzač Prílohu č. 2 vyplní, podpíše a spolu s ponukou ju doručí v elektronickej forme v needitovateľnom formáte (napr. PDF., JPG,...) e-mailom na adresu podľa bodu 10. tejto výzvy.

Pre hospodárske subjekty (záujemcov/uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty nepredkladajú doklad podľa bodu 8. písm. a) tejto Výzvy a obstarávateľ si túto skutočnosť overí náhľadom do Zoznamu hospodárskych subjektov.

**b)Návrh na plnenie kritérií** (potvrdený oprávnenou osobou uchádzača). Každý uchádzač musí predložiť kompletne vyplnenú **Prílohu č. 1** tejto Výzvy, ktorá bude následne aj Prílohou č. 1 servisnej zmluvy uzavretej s úspešným uchádzačom. Do ceny SPOLU v EUR za 48 mesiacov musia byť zahrnuté aj dopravné náklady. Platiteľ dane z pridanej hodnoty (DPH) uvedie cenu v EUR bez DPH, sadzbu/výšku DPH a cenu v EUR s DPH. Uchádzač, ktorý nie je platiteľom DPH upozorní na túto skutočnosť v ponuke.

Uchádzač doručí ponuku v needitovateľnom formáte (napr. PDF., JPG,...) e-mailom na adresu podľa bodu 10. tejto výzvy.

**c)Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (záujemcom/uchádzačom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa bodu 8. písm. c) tejto Výzvy, nakoľko si ho obstarávateľ dokáže zabezpečiť a skutočnosti overiť v príslušnom informačnom systéme verejnej správy. Hospodárske subjekty so sídlom mimo územia Slovenskej republiky predkladajú doklad podľa bodu 8. písm. c) tejto Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla hospodárskeho subjektu), ktorý nemusí byť úradne overený, a predkladá ho v  needitovateľnom formáte (napr. PDF., JPG,...) e-mailom na adresu podľa bodu 10. tejto Výzvy.

Pre hospodárske subjekty (záujemcov/uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto hospodárske subjekty nepredkladajú doklad podľa bodu 8. písm. c) tejto Výzvy a obstarávateľ si túto skutočnosť overí náhľadom do Zoznamu hospodárskych subjektov.

**9.Hodnotiace kritérium a výber úspešného uchádzača:**

Ponuky uchádzačov budú vyhodnotené na základe kritéria, ktorým je **najnižšia cena**. Úspešným bude uchádzač, ktorý obstarávateľovi ponúkne najnižšiu cenu SPOLU v EUR za 48 mesiacov týkajúca sa predmetu zákazky, opísaný a špecifikovaný v bode 4. tejto výzvy.

Do vyhodnotenia na základe hodnotiaceho kritéria budú zaradené iba tie ponuky uchádzačov, ktoré obsahujú doklady/dokumenty podľa požiadaviek a pokynov uvedených v bode 8. tejto Výzvy.

Ponuky uchádzačov budú zoradené podľa výšky ponúknutej ceny v EUR za predmet zákazky od najnižšej ceny v EUR po najvyššiu ponúknutú cenu v EUR. Na 1. mieste v poradí sa umiestni ponuka (úspešného) uchádzača, ktorá bude najnižšia spomedzi doručených ponúk.

**10.Spôsob predkladania cenových ponúk:**

Doklady podľa bodu 8. tejto Výzvy, ktoré tvoria ponuku uchádzača, predloží uchádzač v needitovateľnom formáte (napr. ako súbor .PDF, .JPG.... a iné) elektronickou poštou (e-mailom) **na e-mailovú adresu:** **peter.durkovsky@dpmz.sk**

**11.Lehota na predkladanie cenových ponúk:**

Ponuku, t.j. doklady podľa bodu 8. tejto výzvy je potrebné doručiť na e-mailovú adresu uvedenú v bode 10. tejto výzvy do **07.04.2020** (vrátane tohto dňa).

**12.Požadovaná platnosť cenovej ponuky:**

Do 31.05.2020

**13.Komunikácia a jazyk:**

Obstarávateľ určil v tomto obstarávaní spôsob komunikácie elektronickou poštou (e-mailom) v štátnom jazyku, t.j. v slovenskom jazyku. Český jazyk je rovnako akceptovaný. Doklady predložené v inom jazyku ako v slovenskom alebo českom jazyku musia byť predložené v pôvodnom jazyku a predložený musí byť ich úradný preklad do slovenského prípadne českého jazyka.

**14.Lehota na oznámenie výsledku prieskumu trhu:**

do 15.04.2020 (e-mailom)

Informácia o výsledku prieskumu trhu bude oznámená všetkým uchádzačom, ktorí predložili cenovú ponuku a bude zároveň zverejnená v príslušnej sekcii (verejné obstarávanie/prieskumy trhu do 10 000 EUR) na webovom sídle obstarávateľa.

**15.Doplňujúce informácie:**

**-**Všetky výdavky a náklady spojené s prípravou a predkladaním ponuky znáša záujemca o zákazku bez finančného nároku voči obstarávateľovi a to bez ohľadu na výsledok prieskumu trhu.

-Obstarávateľ si vyhradzuje právo nevybrať ani jednu z cenových ponúk v prípade neobvykle vysokých ponukových cien uchádzačov a zrušiť postup zadávania zákazky v prípade, ak všetky ponuky prekročia výšku finančných prostriedkov, ktorú môže obstarávateľ použiť na financovanie predmetu zákazky. Tiež si vyhradzuje právo zrušiť obstarávanie predmetu zákazky, ak sa zmenili okolnosti , za ktorých bol prieskum trhu začatý, alebo môže prieskum trhu zrušiť, pokiaľ bola obstarávateľovi predložená iba jedna cenová ponuka, resp. ak iba jedna cenová ponuka splnila všetky požiadavky obstarávateľa uvedené vo Výzve na predkladanie ponúk.

-Obstarávateľ si vyhradzuje právo zrušiť tento prieskum trhu v prípade, ak na predmet zákazky nebola predložená v lehote na predkladanie ponúk žiadna ponuka.

**V Žiline, 26.03.2020**

Vypracoval: Ing. Peter Ďurkovský, odd. verejného obstarávania

**Príloha č. 1: Návrh na plnenie kritérií**

**Názov zákazky:** Servis a údržba klimatizačných zariadení

**Obstarávateľ:** Dopravný podnik mesta Žiliny s.r.o., Kvačalova 2, 011 40 Žilina

**Vyplní uchádzač:**

**editovateľný formát tabuľky EXCEL je dostupný na:**

<http://www.dpmz.sk/prieskum-trhu---zakazky-v-hodnote-do-10-000-eur/>



V ........................ , dňa ............................

 .....................................................

 Meno a priezvisko, podpis oprávnenej osoby uchádzača a odtlačok pečiatky uchádzača

**Príloha č. 2: Čestné vyhlásenie**

**Názov zákazky:** Servis a údržba klimatizačných zariadení

**Obstarávateľ:** Dopravný podnik mesta Žiliny s.r.o., Kvačalova 2, 011 40 Žilina

**Vyplní uchádzač:**

**Čestné vyhlásenie**

Ako oprávnená osoba uchádzača čestne vyhlasujem, že uchádzač *(uviesť obchodné meno, adresu)* nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.).

V ........................ , dňa ............................

 .....................................................

 Meno a priezvisko, podpis oprávnenej osoby uchádzača a odtlačok pečiatky uchádzača